stanford-oval/wikipedia huggingface dataset:
Alkibiades

| Alkibiades |
| --- | --- |

strategos
 420, 419, 417, 416, 415 ja 407 eaa.  
Henkilötiedot
Syntynyt: noin 450 eaa.
Kuollut: noin 404 eaa.
Alkibiades (noin 450– noin 404 eaa.) oli ateenalainen poliitikko ja sotilasjohtaja peloponnesolaissodan aikaan. Hän sai 415 aikaan sotaretken Sisiliaan, pakeni sitten uskontorikoksesta syytettynä Spartaan, josta hän pakeni 412 persialaisen satraapin Tissaferneen luo. Hän sai myöhemmin takaisin Ateenan sotavoiman ylipäällikkyyden ja voitti spartalaiset Kyzikoksen taistelussa 410. Hänet karkotettiin 407 Ateenasta ja lopulta murhattiin Fryygiassa.
Nuoruus

Alkibiadeen vanhemmat olivat Kleinias ja Dinomakhe. Isänsä puolelta Alkibiades kuului merkittävään Salaminioi-sukuun. Alkibiadeen isä kuoli vuonna 447 eaa. käydyssä Koroneian taistelussa, Alkibiadeen ollessa noin viisivuotias. Äitinsä puolelta Alkibiades kuului alkmaionidien sukuun. Isän kuoleman jälkeen Alkibiades ja hänen veljensä Arifron viettivät nuoruutensa sukulaisensa Perikleen kotona. Perikles oli tuolloin Ateenan johtavia poliitikkoja ja hän meni naimisiin Alkibiadeen äidin kanssa.
Alkibiades oli hyvä puhuja ja hän sai koulutuksensa aikansa parhaimmilta opettajilta. Alkibiades oli tunnetusti villiluonteinen, mutta hänen arvaamattomat tempauksensa saavuttivat yhtä paljon ihailua kuin kateutta. Luonteensa ansiosta Alkibiades oli tunnettu, mikä auttoi häntä saavuttamaan julkisia virkoja. Alkibiades oli niin varakas että hän saattoi osallistua Olympian kisoihin hevosvaljakolla. Hänen kauneudestaan Ksenofon kertoo että häntä havittelivat niin naiset kuin miehetkin.
Alkibiadeen ystäviin kuului kuuluisa filosofi Sokrates, joka piti Alkibiadesta lahjakkaana ja hän yritti vaikuttaa Alkibiadeehen filosofiallaan. Alkibiades pelasti Sokrateen hengen vuonna 432 eaa. käydyssä Poteidaian taistelussa. Sokrates pelasti puolestaan Alkibiadeen hengen vuonna 424 eaa. käydyssä Delionin taistelussa. Alkibiades osallistui kumpaankin taisteluun ratsuväessä ja hänet palkittiin taistelujen jälkeen rohkeudesta. Alkibiades meni naimisiin Delionissa kaatuneen Hipponikoksen tyttären Hippareteen kanssa.
»Alkibiadeen ensimmäisestä julkisesta esiintymisestä kertomukset tietävät seuraavaa: Kansankokouksessa oli ateenalaisia kehotettu tekemään valtiolle vapaaehtoisia lahjoituksia. Asiasta tietämätön sattumalta ohikulkeva Alkibiades oli kuullut kansan innostuneet huudot ja kysynyt niiden syytä. Saatuaan kuulla että kysymyksessä oli lahjoittajaksi ilmoittautuminen. Alkibiades meni paikalle ja teki lahjoituksen. Kun kansa alkoi paukuttaa käsiään ja äänekkäästi huutaa, Alkibiades unohti iloissaan viiriäisensä, joka hänellä oli vaippansa alla. Kun lintu melusta pelästyneenä lähti lentoon, ateenalaiset huusivat entistä äänekkäämmin, ja monet heistä ryntäsivät ajamaan sitä takaa.» 
(Plutarkhos, Kuuluisien miesten elämäkertoja)
Poliittisen uran alku

Alkibiadeelle ei kuitenkaan riittänyt pelkkä kuuluisuus. Sfakterian taistelun jälkeen ateenalaiset saivat vangiksi spartalaisia sotilaita. Alkibiades ajoi heidän asioitaan Ateenan ja Spartan aselevon aikana. Hän uskoi pystyvänsä tämän ansiosta neuvottelemaan spartalaisten kanssa ja saamaan sodan päätökseen. Spartalaiset halusivat kuitenkin neuvotella luotettavamman ja kokeneemman Nikiaan kanssa. Alkibiades käänsi heti kelkkansa ja alkoi kritisoida rauhaa Spartan kanssa. Alkibiades väitti, että Sparta oli ainoastaan solminut rauhan Ateenan kanssa, jotta se saattaisi rauhassa sotia Argosta vastaan.
Kleonin kuoleman jälkeen vuonna 420 eaa. Alkibiadeesta tuli ääridemokraattisen puolueen johtohahmo. Hänet valittiin strategokseksi keväällä 420 eaa., jolloin hän oli noin 30–33-vuotias. Alkibiadeen tärkein poliittinen vastustaja oli Nikias, joka oli neuvotellut rauhan Spartan kanssa. Alkibiades vastusti tätä ja esitti syytöksiä Nikiasta vastaan, joiden mukaan Nikias oli liian ystävällinen Spartaa kohtaan. Alkibiades otti yhteyttä Argoksen demokraattisiin johtajiin ja pyysi heitä liittoutumaan Ateenan kanssa. Argoslaiset olivat olleet vähällä solmia liiton Spartan kanssa, koska uskoivat Spartan ja Ateenan olevan liitossa. Kun spartalaiset saivat kuulla, että argoslaiset aikoivat liittoutua ateenalaisten kanssa, he lähettivät Ateenaan kolme lähettilästä, joilla oli valtuudet solmia uusi sopimus. Lähettiläiden tuli estää Ateenan ja Argoksen liitto ja saada Pylos palautettua Spartalle. Alkibiades lupasi kuitenkin lähettiläille, että hän käyttäisi vaikutusvaltaansa, jos he vain eivät kertoisi kansankokoukselle, että heillä oli valtuudet allekirjoittaa uusi sopimus. Kansankokouksen edessä Alkibiades kysyi spartalaisilta, oliko heillä valtuuksia tehdä uutta sopimusta, johon spartalaiset vastasivat kieltävästi. Alkibiades syytti tämän jälkeen spartalaisia valehtelusta ja sai kansan kannattamaan liittoa Argoksen kanssa. Nikias sai kuitenkin kansankokouksen lähettämään neuvottelijoita Spartaan ottamaan selvää spartalaisten aikeista. Ateenalaiset vaativat kuitenkin että spartalaiset irtisanoisivat liittonsa Boiotian kanssa, mihin spartalaiset eivät voineet suostua. Lopulta Ateena solmi liiton Argoksen, Eliksen ja Mantineian kanssa.
Sotaretki Peloponnesokselle

Vuoden 419 eaa. keväällä ateenalaiset aikoivat liittolaistensa kanssa käydä Spartan liittolaisten kimppuun. Alkibiades valittiin uudelleen strategokseksi. Hän johti joukkoa hopliitteja Peloponnesokselle Ateenan liittolaisten kanssa. Alkibiadeen tavoitteena oli Korintti, jonka saaminen luopumaan Spartasta olisi ollut suuri voitto Ateenalle. Alkibiades marssi Argoksesta Mantineian ja Eliksen kautta Patrain kaupungin luokse. Alkibiades sai kaupungin liittoutumaan Ateenan kanssa. Alkibiades aikoi myös rakennuttaa linnoituksen Rhiumin kohdalle, mutta korinttilaiset, sikyonilaiset ja megaralaiset ehtivät paikalle ennen kuin tämä työ oli saatu päätökseen. Ateena olisi saattanut Rhiumin ja Patrain kautta sulkemaan koko Korintinlahden. Samalla argoslaiset hyökkäsivät Epidaurosta vastaan. Alkibiadeen tavoite sotaretkellään ei niinkään ollut vallata alueita, vaan painostaa Spartan liittolaisia. Tämä johti kuitenkin sotaan Spartan ja Argoksen välillä. Argos hävisi Mantineian taistelun vuonna 418 eaa. ja heidän oli hyväksyttävä rauha Spartan kanssa. Alkibiades yritti taivutella argoslaisia jatkamaan liittoaan Ateenan kanssa, mutta turhaan. Myös Mantineia luopui Ateenasta ja liittoutui Spartan kanssa.
Vuonna 417 eaa. Alkibiades valittiin taas strategokseksi, samoin kun Nikias. Alkibiades kannatti aktiivista ja aggressiivista politiikkaa Spartaa vastaan. Vuonna 417 eaa. argoslaiset nousivat kapinaan Spartan valtaan asettamia oligarkkeja vastaan ja seuraavana vuonna Alkibiades, joka oli taas valittu strategokseksi, saapui laivaston kanssa Argokseen ja vei 300 argoslaista, joiden uskottiin olevan spartalaismielisiä, maanpakoon. Nikias halusi että ateenalaiset lähettäisivät joukkoja Khalkidikeen ja Traakkiaan. Alkibiades puolestaan halusi jatkaa sotaa Peloponnesoksella. Ateenalaiset eivät kuitenkaan päässeet yhteisymmärrykseen siitä kumpi toimintatapa oli parempi. Lopulta Hyperbolos ehdotti ostrakismosta, toivoen että hän pystyisi itse nousemaan valtaan, jos joko Nikias tai Alkibiades karkotettaisiin. Alkibiadeella ja Nikiaalla oli osapuilleen yhtä paljon kannattajia, ja kumpikaan ei voinut olla varma voitosta. Lopulta Alkibiades ehdotti Nikialle, että kumpikin tekisi yhteistyötä Hyperbolosta vastaan. Ateenalaiset äänestivätkin Hyperboloksen karkotettavaksi.
Ateenalaiset valtasivat Meloksen saaren vuonna 416 eaa. Melos oli ainut Kykladien saarista, joka ei ollut liitossa Ateenan kanssa. Alkibiades kannatti ehdotusta, jonka mukaan kaikki Meloksen miespuoliset asukkaat tapettiin. Samana vuonna Alkibiades osallistui Olympian kisoihin seitsemällä hevosvaljakolla, enemmän kuin kukaan yksityishenkilö ennen häntä. Alkibiadeen valjakot tulivat kilpailussa ensimmäiseksi, toiseksi ja neljänneksi sijan. Alkibiades sanoi myös suoraan että hän osallistui kilpailuihin vain osoittaakseen Ateenan valtaa.
Sisilian sotaretken suunnittelu

Vuonna 416 eaa. kaksi sisilialaista kaupunkia Segesta ja Leontinoi lähettivät avunpyynnön Ateenalle. Kaupungit olivat sodassa Selinuksen kaupungin kanssa, jota puolestaan Syrakusa tuki. Alkibiades kannatti retkikunnan lähettämistä ja sai puheillaan ateenalaiset myös innostumaan ajatuksesta. Maaliskuussa 415 eaa. ateenalaiset päättivät lähettää 60 laivaa Sisiliaan. Alkibiades, Nikias ja eräs Lamakhos valittiin sotaretken johtajaksi. Nikias vastusti itse sotaretkeä, mutta hän ei kuitenkaan voinut kieltäytyä  ja hänet valittiinkin ilmeisesti vastapainoksi Alkibiadeelle. Lamakhos puolestaan oli kokenut sotilas.
Sisilian sotaretken suunnittelun yhteydessä Thukydides antaa värikkään kuvauksen Alkibiadeesta:
»Kiihkeimmin kehotti ateenalaisia sotaretken toimeenpanoon Alkibiades Keliniaan poika vastustaen Nikiasta, jonka kanssa hän muutenkin oli eri mieltä julkisista asioista... Mutta ennen muuta hän halusi päästä sotapäälliköksi, toivoi siten voivansa valloittaa Sisilian ja Karthagon ja menestyessään samalla itse saavuttavansa lisää omaisuutta ja mainetta... Hän kunnioitti intohimojaan enemmän kuin hänen vaurautensa sallivat, käytti niitä hevosiin ja muihin kustannuksiin, ja hän oli viimein suurimpana syynä Ateenan kukistumiseen.» 
(Thukydides, Peloponnesolaissota 6.15. Suomentanut J. A. Hollo)
Muutama päivä päätöksen jälkeen kansankokous kokoontui keskustelemaan siitä kuinka retkikunta tuli varustaa. Nikias aikoi yrittää vielä kerran saada kansan puolelleen. Alkibiades puolestaan muistutti ateenalaisia heidän liittolaisistaan Sisiliassa ja lupasi että saatuaan Sisilian valtaansa koko Kreikka olisi pian Ateenan vallassa. Kun Nikias näki että ateenalaiset kannattivat sotaretkeä, piti hän puheen, jossa hän maalasi kuvan Sisiliasta voimakkaana ja Ateenalle vihamielisenä vastustajana. Nikiaan juoni epäonnistui koska ateenalaiset pitivät hänen neuvojaan hyvinä ja pyysivät häntä sanomaan kuinka ison laivaston hän haluaisi lähettää jotta sotaretki onnistuisi. Nikias tunsi itsensä pakotetuksi ehdottaa laivaston suuruudeksi 100 sotalaivaa.
Hermien turmeleminen

7. kesäkuuta 415 eaa. ateenalaiset näkivät kauhukseen että monet niin sanotut hermit, Hermes-jumalaa esittävät patsaat, joita oli ympäri kaupunkia, oli häpäisty ja turmeltu. Hermien kasvot ja fallokset oli silvottu. Ilkivallalla oli selvät poliittiset tavoitteet. Hermes oli muun muassa matkustajien jumala, ja patsaiden häpäistystä pidettiin huonona enteenä. Kansankokous julisti heti palkinnon niille jotka paljastaisivat tekijät. Pian eräs Pythonikos syytti Alkibiadesta ja hänen ystäviänsä siitä että he olivat osallistuneet menoihin jotka parodioivat Eleusiin mysteerejä. Eräs orja kertoi nähneensä nämä menot ja nimesi Alkibiadeen ja yhdeksän muuta henkilöä. Tällä tapahtumalla ei ollut mitään tekemistä hermien vandalismin kanssa, mutta Alkibiadeen osallistuminen nosti sen kaikkien tietoisuuteen. Kaikki olivat valmiita uskomaan Alkibiadeen osallistuneen tällaisiin menoihin. Pian hänen vastustajansa syyttivät häntä myös osallistumisesta hermien rikkomiseen ja demokratian vastaisesta toiminnasta. Alkibiades halusi että oikeudenkäynti pidettäisiin heti, koska hän pelkäsi että hänen vastustajansa syyttäisivät häntä poissa ollessaan. Lisäksi suuri osa sotilaista tuki häntä ja hän uskoi vapautuvansa syytteistä helposti. Kansankokous päätti kuitenkin että oikeudenkäynti saisi odottaa Alkibiadeen paluuta Sisiliasta.
Sisilian retkikunta

Laivasto lähti Sisiliaa kohti kesäkuun loppupuolella. Sen tavoitteena oli ensimmäisenä Korkyra, jossa sen tuli kohdata Ateenan liittolaisten lähettämät laivat. Korkyrassa retkikunnan kolme päällikköä jakoivat laivaston kolmeen osaan ja jatkoivat täältä Italian eteläkärkeä kohti. Ateenalaiset olivat odottaneen saavansa apua Taraan ja Lokriin kaupungeilta, mutta nämä sulkivat porttinsa ja eivät päästäneet ateenalaisten laivastoa satamiinsa. Alueen tärkein kaupunki Rhegium julistautui puolueettomaksi. Ateenalaiset olivat aikoneet käyttää Rhegiumia tukikohtanaan ja kaupunki oli aikaisemmin ollut ateenalaisten liittolainen. Ilmeisesti ateenalaisten laivaston suuruus pelästytti paikalliset. Nikias ehdotti nyt että yritettäisiin saada aikaan rauha Selinuksen ja Egestan välillä. Tämän jälkeen laivasto purjehtisi takaisin Ateenaan. Alkibiadeelle tällaisen suunnitelman toteutus olisi ollut suuri tappio. Hän ehdotti puolestaan että ateenalaiset yrittäisivät saada Sisilian kreikkalaiset kaupungit puolelleen. Lamakhos esitti puolestaan että laivaston tuli purjehtia heti Syrakusaa vastaan. Lopulta Lamakhos päätti kannattaa Alkibiadeen suunnitelmaa, koska hän ei pitänyt Nikiaan passiivisesta suunnitelmasta. Alkibiades yritti tämän jälkeen saada Messinan kaupungin puolelleen, mutta tämä epäonnistui. Ateenalaiset löysivät kuitenkin liittolaisen Naksoksen kaupungista, joka oli Syrakusan vanha vihollinen. Ateenalaiset saivat myös vallattua Katanan kaupungin ja siirsivät leirinsä sinne.
Retkikunnan lähdettyä Ateenassa jatkettiin aiemman skandaalin tutkimuksia. Esiin astui useita ilmiantajia, jotka esittivät syytöksiä muun muassa eräitä aristokraatteja vastaan. Ateenalaiset pelkäsivät oligarkkien suunnittelemaa vallankaappausta. Lopulta eräs Antokides kertoi että hän oli eräiden ystäviensä kanssa tuhonnut hermit. Pian tämän jälkeen eräs Agariste esitti syytöksiä Alkibiadesta kohtaan. Syytökset koskivat jälleen mysteerien häpäisyä, mutta Alkibiadeen viholliset käyttivät tätä hyväkseen ja syyttivät häntä demokratian vastaisesta salaliitosta. Alkibiadesta syyttäjiin lukeutui Thessalos, suuren Kimonin poika. Ateenalaiset päättivät lähettää valtion omistaman laivan Salaminian hakemaan Alkibiadeen Sisiliasta.
Salaminia tavoitti laivaston Katanassa. Alkibiades lupasi seurata Salaminiaa omalla laivallaan, mutta laivojen päästyä Thurioihin asti Alkibiades pakeni sisämaahan ja matkusti sieltä Peloponnesokselle. Ateenalaisten sotaretki Sisiliaan jäi Alkibiadeen paon jälkeen kokonaan Nikiaan harteille. Alkibiades tuomittiin muiden syytettyjen tavoin Ateenassa kuolemaan ja hänen omaisuutensa takavarikoitiin. Luvattiin myös yhden talentin palkinto sille, joka tappaisi hänet. Eleusiin papit kirosivat myös Alkibiadeen nimen. Plutarkhos kertoo Alkibiadeen kuultuaan kansan tuominneen hänet kuolemaan sanoneen: "Mutta minäpä näytän heille, että elän".
Paluu Ateenaan

Vuonna 412 eaa. Alkibiades lähetettiin Jooniaan yrittämään saamaan joonialaiset liittoutumaan Ateenaa vastaan. Alkibiades menetti kuitenkin spartalaisten luottamuksen poissaolonsa aikana. Hän oli muun muassa saanut pojan kuningas Agis II:n vaimon kanssa. Alkibiades loikkasi nyt persialaisen satraapin Tissaferneen luokse. Tissafernes oli nimellisesti Spartan liittolainen sodassa Ateenaa vastaan. Alkibiades yritti nyt saada Tissaferneen luopumaan spartalaisista ja liittoutumaan Ateenan kanssa. Kun tämä epäonnistui Alkibiades loikkasi jälleen ateenalaisten puolelle. Samoksella ollut ateenalainen laivasto valitsi Alkibiadeen päällikökseen. Alkibiades johti laivastoa seuraavan neljän vuoden ajan ja saavutti voiton Mindaroksen johtamista spartalaisista Abydoksen ja Kyzikoksen taisteluissa. Alkibiades valtasi myös Byzantionin ja Khalkedonin Ateenalle.
Vuonna 407 eaa. Alkibiades palasi Ateenaan, jossa hänet otettiin vastaan sankarina. Ateenalaiset valitsivat hänet strategokseksi, mutta Ateenan onni oli kääntynyt koska Sparta oli alkanut saada apua Persian Kyyros Nuoremmalta. Alkibiades sai syyt niskoilleen Ateenan kärsittyä tappion Notionin taistelussa. Tappio oli kuitenkin Alkibiadeen alaisen Antiokhoksen syy.
Alkibiades pakeni Ateenasta erääseen linnaan Traakian Khersonnesoksella. Ateenan lopullisen tappion jälkeen vuonna 404 eaa. hän pakeni persialaisen satraapin Farnabassoksen luokse.
Aiheesta muualla

Kuvia tai muita tiedostoja aiheesta Alkibiades Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF 2  3  4  5  6  7  8  WorldCat 2 
Kansalliset:  Chile  Espanja  Ranska  BnF data  Argentiina  Katalonia  Saksa  Israel  Yhdysvallat  Ruotsi  Tšekki  Australia  Kreikka  Alankomaat  Puola  Vatikaani 
Henkilöt:  Deutsche Biographie  DDB  Trove 
Muut:  SNAC  IdRef 
Sokrates repii Alkibiadeen hekumallisten huvien syleilystä. Jean-Baptiste Regnaultin öljymaalaus 1791.
Ostrakismoksessa käytetty ostrakon, jossa on Alkibiadeen nimi.
Idealisoitu miestä esittävä patsas. Patsaaseen lisätty teksti "Alkibiades Kleiniaan poika ateenalainen" on nykyaikainen lisäys.
Joonia Peloponnesolaissodan aikaan.
Elegy

| Elegy Amorphis |
| --- | --- | --- |

Studioalbumin tiedot
 Äänitetty : syksy 1995–1996 Sunlight Studio, MD-studio, Finnvox
 Julkaistu: 14. toukokuuta 1996
 Tuottaja(t): Amorphis
 Tyylilaji: progressiivinen metalli   melodinen death metal
 Kesto: 56.35
 Levy-yhtiö: Relapse Records
Listasijoitukset
  8. (Suomen virallinen lista)   3. (Fyysinen albumilista)   67.lähde?
Amorphiksen muut julkaisut
| Black Winter Day 1995 | Elegy 1996 | My Kantele 1997 |
Elegy on Amorphiksen kolmas studioalbumi ja ensimmäinen, jolla esiintyy laulaja Pasi Koskinen. Albumin sanoitukset on käännetty lähes suoraan vanhoista suomalaisista balladeista ja Elias Lönnrotin Kanteletar-runoista.
Elegyllä Amorphiksen musiikki muuttui progressiivisemmaksi, mutta silti albumilla on paljon vivahteita death metalista ja folk metalista. Elegyn nimikappale on Amorphiksen historian pisin kappale yli 7 minuutin kestollaan.
Levytys tehtiin vuonna 1995 Tukholmassa Sunlight-studiolla, mutta vain kitara- ja rumpuosuudet. Muu äänitys tehtiin Suomessa ja miksaus Liverpoolissa.
Kaupallinen menestys

Kesään 1997 mennessä albumia oli myyty jo yli 130 000 kappaletta.
Kappaleet

|  |
| --- | --- | --- | --- | --- | --- | --- | --- | --- | --- |
| Nro | Nimi | Sävel | Kesto |  |  |  |  |  |  |
| 1. | Better Unborn | Holopainen | 5.52 |  |  |  |  |  |  |
| 2. | Against Widows | Laine | 4.06 |  |  |  |  |  |  |
| 3. | The Orphan | Holopainen, Laine | 5.17 |  |  |  |  |  |  |
| 4. | On Rich and Poor | Holopainen, Rantala | 5.19 |  |  |  |  |  |  |
| 5. | My Kantele | Holopainen | 5.02 |  |  |  |  |  |  |
| 6. | Cares | Koivusaari, Holopainen, Laine | 4.29 |  |  |  |  |  |  |
| 7. | Song of the Troubled One | Holopainen, Laine | 4.08 |  |  |  |  |  |  |
| 8. | Weeper on the Shore | Laine, Rantala | 4.52 |  |  |  |  |  |  |
| 9. | Elegy | Rantala | 7.21 |  |  |  |  |  |  |
| 10. | Relief | Laine | 4.09 |  |  |  |  |  |  |
| 11. | My Kantele (acoustic reprise) | Holopainen | 5.55 |  |  |  |  |  |  |
|  |  |  | 56.35 |  |  |  |  |  |  |
| Vuoden 2004 uusintapainoksen bonuskappaleet |
| --- | --- | --- | --- | --- | --- | --- | --- | --- | --- |
| Nro | Nimi | Kesto |  |  |  |  |  |  |  |
| 12. | Better Unborn (live)  | 5.59 |  |  |  |  |  |  |  |
| 13. | Against Widows (live)  | 4.05 |  |  |  |  |  |  |  |
| 14. | The Castaway (live)  | 4.53 |  |  |  |  |  |  |  |
| 15. | Black Winter Day (live)  | 3.38 |  |  |  |  |  |  |  |
Kokoonpano

Esa Holopainen – soolokitara, sitar kappaleissa 1 ja 11
Pekka Kasari – rummut
Tomi Koivusaari – murinalaulu, rytmikitara, tamburiini
Pasi Koskinen – laulu
Olli-Pekka Laine – basso
Kim Rantala – kosketinsoittimet, harmonikka kappaleessa 11
Arvostelut

Desibeli.net:
Imperiumi: 8/10
Aiheesta muualla

Sanoitukset Amorphiksen kotisivuilla
Elegy Discogsissa. (englanniksi)
Albumi Elegy Encyclopaedia Metallum -sivustolla (englanniksi)
| n k Amorphis |
| --- | --- |
 Tomi Joutsen  Esa Holopainen  Tomi Koivusaari  Santeri Kallio  Jan Rechberger  Olli-Pekka Laine   Entiset jäsenet: Pasi Koskinen  Pekka Kasari  Kim Rantala  Kasper Mårtenson  Niclas Etelävuori 
Studioalbumit:  The Karelian Isthmus  Tales from the Thousand Lakes  Elegy  Tuonela  Am Universum  Far from the Sun  Eclipse  Silent Waters  Skyforger  The Beginning of Times  Circle  Under the Red Cloud  Queen of Time  Halo 
Kokoelmat:  Story – 10th Anniversary  Chapters  Magic & Mayhem – Tales from the Early Years 
Livealbumit:  An Evening with Friends at Huvila  Queen Of Time (Live At Tavastia 2021)  Tales From The Thousand Lakes (Live At Tavastia) 
EP:t:  Privilege of Evil  Black Winter Day  My Kantele 
DVD:t:  Forging the Land of Thousand Lakes 
Kirjat:  Amorphis  Taivaan rumpu – Amorphis-sanoituksia 
Muuta:  Amorphiksen diskografia  Luettelo Amorphiksen kappaleista
Elohopea(I)

| Elohopea(I)nitraatti |
| --- | --- |

Tunnisteet
CAS-numero:  10415-75-5
PubChem CID:  51346573 ja 11318980
Ominaisuudet
Molekyylikaava:  Hg2(NO3)2
Moolimassa:  525,2
Ulkomuoto:  Väritön kiteinen aine
Sulamispiste:  70 °C
Tiheys:  4,79 g/cm3
Liukoisuus veteen:  Liukenee hieman veteen
Elohopea(I)nitraatti eli merkuronitraatti (Hg2(NO3)2) on elohopea- ja nitraatti-ionien muodostama epäorgaaninen ioniyhdiste. Yhdistettä voidaan käyttää lähtöaineena valmistettaessa muita elohopeayhdisteitä, joissa elohopea on hapetusluvulla +I ja laboratorioreagenssina.
Ominaisuudet

Elohopea(I)nitraatti esiintyy tyypillisesti kidevedellisenä dihydraattina (Hg2(NO3)2·2H2O), joka on väritöntä monokliinistä kiteistä ainetta. Se liukenee pieniä määriä veteen heikosti happamaksi liuokseksi ja typpihappoon se liukenee hyvin. Elohopea(I)nitraatin vesiliuokset hydrolysoituvat hitaasti, jolloin muodostuu liukenematon väriltään keltainen elohopea(I)hydroksidinitraattisaostuma (Hg2NO3(OH)). Muiden elohopean yhdisteiden tavoin elohopea(I)nitraatti on erittäin myrkyllistä.
Valmistus ja käyttö

Elohopea(I)nitraattia valmistetaan liuottamalla metallista elohopeaa laimeaan typpihappoliuokseen. Puhtaan tuotteen valmistaminen on vaikeaa, koska osa elohopeasta hapettuu usein elohopea(II)nitraatiksi. Tätä voidaan estää käyttämällä reaktiossa elohopeaylimäärää. Tuote puhdistetaan kiteyttämällä laimeasta typpihappoliuoksesta elohopean läsnä ollessa.
Elohopea(I)nitraatti liukenee veteen ja näitä liuoksia käytetään valmistettaessa veteen liukenemattomia elohopea(I)yhdisteitä. Esimerkiksi saostamalla natriumkloridin avulla muodostuu elohopea(I)kloridia ja saostamalla natriumbromidin avulla muodostuu elohopea(I)bromidia. Typpihapoketta, typpihappoa ja elohopea(I)nitraattia sisältävää liuosta kutsutaan Millonsin reagenssiksi, jota käytetään tyrosiinia sisältävien proteiinien läsnäolon osoittamiseen.
Elohopea(II)

| Elohopea(II)bromidi |
| --- | --- |

Tunnisteet
CAS-numero:  7789-47-1
PubChem CID:  24612 ja 9968843
Ominaisuudet
Molekyylikaava:  HgBr2
Moolimassa:  360,39
Ulkomuoto:  Väritön kiteinen aine
Sulamispiste:  236 °C
Kiehumispiste:  322 °C
Tiheys:  6,109 g/cm3
Liukoisuus veteen:  6,1 g/l (25 °C)
Elohopea(II)bromidi eli merkuribromidi (HgBr2) on elohopean ja bromin muodostama epäorgaaninen yhdiste. Yhdistettä voidaan käyttää analyyttisenä reagenssina, lääketieteessä sekä orgaanisen kemian synteeseissä.
Ominaisuudet

Huoneenlämpötilassa elohopea(II)bromidi on väritöntä kiteistä ainetta. Yhdiste koostuu lineaarisista molekyyleistä ja sen alkeiskoppi on rombinen. Elohopea(II)bromidi liukenee vain niukasti veteen eikä juuri dissosioidu elohopea- ja bromidi-ioneiksi. Paremmin aine liukenee eräisiin orgaanisiin liuottimiin kuten etanoliin ja dietyylieetteriin.
Valmistus ja käyttö

Elohopea(II)bromidia voidaan valmistaa bromin ja elohopean välisellä reaktiolla veden läsnä ollessa, liuottamalla elohopeaoksidia vetybromidiliuokseen tai saostamalla elohopeanitraattiliuoksesta natriumbromidin avulla.
Elohopea(II)bromidia voidaan käyttää analyyttisessä kemiassa reagenssina osoittamaan arseenin tai antimonin läsnäolo. Sitä voidaan myös käyttää katalyyttinä orgaanisen kemian synteeseissä sekä valmistettaessa organoelohopeayhdisteitä. Sillä on käyttöä myös lääketieteessä.
Elohopeajodidi

| Elohopeajodidi |
| --- | --- |


Tunnisteet
CAS-numero:  7774-29-0
PubChem CID:  24485 ja 181518
Ominaisuudet
Molekyylikaava:  HgI2
Moolimassa:  454,39
Ulkomuoto:  Punainen tai keltainen kiteinen aine
Sulamispiste:  253 °C
Kiehumispiste:  354 °C
Tiheys:  6,36 g/cm3
Liukoisuus veteen:  Veteen liukenematonta
Elohopeajodidi (HgI2) on elohopea- ja jodidi-ionien muodostama epäorgaaninen ioniyhdiste. Yhdistettä voidaan käyttää pigmenttinä ja analyyttisen kemian reagenssina.